വാക്സിന് സ്വീകരിക്കാന് കോവിഡ് പരിശോധന വേണ്ട നിലവിലുള്ള ലോക്ക് ഡൗണ് നിയന്ത്രണങ്ങള് തുടരുമെന്ന് മുഖ്യമന്ത്രി തിരുവനന്തപുരം: സംസ്ഥാനത്ത് നിലവിലുള്ള ലോക്ക് ഡൗണ് നിയന്ത്രണങ്ങള് തുടരുമെന്ന് മുഖ്യമന്ത്രി പിണറായി വിജയന്. ലോക്ക് ഡൗണ് നിയന്ത്രണങ്ങളില് ഇളവുകളില്ലെന്ന് അദ്ദേഹം വ്യക്തമാക്കി. ടിപിആര് കുറയാത്ത സാഹചര്യത്തിലാണ് തീരുമാനം. വാക്സിന് സ്വീകരിക്കാന് കോവിഡ് പരിശോധന വേണ്ടെന്നും മുഖ്യമന്ത്രി വിശദമാക്കി. അതേസമയം ലോക്ക് ഡൗണ് നിയന്ത്രണങ്ങളില് ഇളവുകള് നല്കില്ലെങ്കിലും തുണിക്കടകള് നിയന്ത്രണത്തോടെ തുറക്കുന്ന കാര്യം സര്ക്കാരിന്റെ പരിഗണനയിലുണ്ട്. തുണിക്കടകളില് വാക്സിനേറ്റ് ചെയ്ത നിശ്ചിത എണ്ണം ജീവനക്കാരെ ഉപയോഗിച്ച് കട ഉടമകള് ക്രമീകരണം ഉണ്ടാക്കണമെന്നാണ് നിര്ദ്ദേശം. ബന്ധപ്പെട്ട ഉദ്യോഗസ്ഥര് ഇക്കാര്യങ്ങളില് മേല്നോട്ടം വഹിക്കണമെന്നും പ്രോട്ടോകോള് ലംഘനം ശ്രദ്ധയില്പ്പെട്ടാല് നടപടിയെടുക്കണമെന്നും മുഖ്യമന്ത്രി നിര്ദ്ദേശം നല്കി. നീറ്റ് പരീക്ഷക്ക് ഫോട്ടോ ആവശ്യമായതിനാല് ആഴ്ചയില് നിശ്ചിത ദിവസങ്ങളില് സ്റ്റുഡിയോകള് തുറന്ന് പ്രവര്ത്തിക്കാന് അനുമതി നല്കുമെന്നും അദ്ദേഹം അറിയിച്ചു. ഓണത്തിനുമുമ്ബ് വാക്സിനേഷന് ഊര്ജിതപ്പെടുത്താനാണ് സര്ക്കാരിന്റെ ശ്രമം. ഇതിനായി കേന്ദ്ര സര്ക്കാരിനോട് കൂടുതല് വാക്സിന് ആവശ്യപ്പെടുമെന്നും മുഖ്യമന്ത്രി പറഞ്ഞു. ഇനിയുള്ള ദിവസങ്ങളില് ആവശ്യത്തിന് വാക്സിന് ലഭ്യമായാല് പ്രതിദിനം നാല് ലക്ഷം ഡോസെങ്കിലും നല്കാന് ശ്രമിക്കുമെന്നും കഴിഞ്ഞ ദിവസം റെക്കോഡ് വേഗത്തില് വാക്സിന് കൊടുത്തു തീര്ക്കാന് കഴിഞ്ഞുവെന്നും അദ്ദേഹം കൂട്ടിച്ചേര്ത്തു.